***Zjavenie Jánovo 15,2 „Videl som akési sklenené more, zmiešané s ohňom, a tí, čo zvíťazili nad šelmou i nad jej obrazom a nad číslom jej mena, stáli na sklenenom mori.“***

Kráľ mocného Babylonu bol oboznámený s budúcimi dejinami prostredníctvom sna o veľkej soche. (Dan 2) Hoci bola táto socha z rôznych kovov predstavujúcich rôzne ríše, kráľ sa rozhodol, že nechá postaviť obrovskú sochu celú zo zlata! (Dan 3,1) Chcel tak dať svetu najavo, že jeho kráľovstvo bude trvať naveky. Dokonca nechal zvolať všetkých hodnostárov svojej ríše (Dan 3,2-3) a prikázal im, aby sa tejto soche klaňali. (Dan 3,4-5) Ak sa nepoklonili, hrozila im istá smrť. (Dan 3,6) Traja židovskí mládenci sa nepoklonili, pretože to bolo v rozpore s ich vierou. (Dan 3,12) Pretože odmietli druhú šancu, ktorú im kráľ dal, (Dan 3,15) vládca sa nahneval a nechal ich vhodiť do rozpálenej pece. (Dan 3,21) Títo mládenci sa nepoklonili soche, pretože uctievali jedine Boha Stvoriteľa a odmietali zradiť svoju vieru. (Dan 3,16-17) Príbeh vrcholí tým, že ich Boh zázračne vyslobodil z moci pohanských nepriateľov. (Dan 3,24-30) Biblia varuje, že v čase konca sa veriaci budú nachádzať v podobnej situácii. Budú vyzvaní, aby sa klaňali šelme a tak slúžili inému bohu, čím vzbudia Boží hnev. (Zj 14,9-10) Šelma predstavuje v Starom i Novom zákone protibožskú mocnosť. Jej znamením je číslo 666. (Zj 13,18) Prijať toto znamenie znamená stotožniť sa so spomínanou šelmou. V Biblii čítame o dvoch protichodných znameniach – znamení Božom (Božej pečati) a znamení šelmy, ktoré je súhrnom všetkého démonského (666). Šesť je číslo človeka, ktorý bol stvorený šiesty deň, zatiaľ čo sedem je Božie číslo, číslo dokonalé. Šesť dní by netvorilo dokonalý celok stvoriteľského týždňa, pokiaľ by schádzal deň sobotného odpočinku.

**666 je znamenie človeka, predstavuje ľudské inštitúcie. Podľa Biblie to je:**

* číslo ľudskej nedokonalosti a odpadnutia od Boha
* číslo vzbury a rúhania sa Bohu
* číslo náboženského vydierania a vynucovania si úcty.

Zjavenie 13 opisuje podobne ako Daniel 7 (pozri predchádzajúcu prednáška) pôsobenie dravej šelmy (malého rohu). Táto šelma dostala od draka veľkú silu a moc a celá krajina išla za touto šelmou. (Zj 13,2-4) Táto šelma pôsobila neobmedzene 42 mesiacov = 1260 dní = 1260 rokov, teda od roku 538 n. l. do roku 1798 n. l. (Zj 13,5) Hoci táto šelma bola ranená (po ukončení prorockého obdobia 1260 rokov), nakoniec sa uzdravila! (Zj 13,3) Získala znovu vplyv, sebavedomie a novú úctu ľudí na zemi. Šelma sa postavila proti Bohu na nebi a potom aj proti jeho ľudu na zemi. (Zj 13,6) Drak i šelma sú zameraní proti Kristovi. (Zj 12,4-6)

Boh ponúka pomoc. Obstáť proti tejto falošnej moci môžeme iba s ním. Bude pri nás stáť aj v poslednej bitke, než príde konečné víťazstvo. Biblia opisuje skupinu veriacich, ktorí sa nesklonia pred šelmou ani jej obrazom a neprijmú jej znamenie/číslo. (Zj 15,2) Naopak, „vyjdú z Babylona“ a nebudú mať účasť na jeho hriechoch. Chceme k nim patriť? O živote rozhoduje vzťah s Ježišom, nie so šelmou. Prichádza doba, kedy dôjde ku konečnému rozdeleniu. Zvíťazí Božie kráľovstvo, ktoré bude trvať naveky. Rozhodujúce je, na akú stranu sa postavíme, komu budeme verní. (Zj 14,12) Náš osobný vzťah s Ježišom Kristom je dôležitý. Pomoc je v ňom. Keď zostaneme v spojení s Ježišom Kristom a budeme študovať Bibliu, rozhodneme sa správne.